প্রধানমন্ত্রীরদপ্তর
মালদ্বীপে সরকারি সফরে প্রধানমন্ত্রীর প্রেস বিবৃতির বঙ্গানুবাদ 
নয়াদিল্লি, ৮ জুন, ২০১৯
মাননীয় আমার বন্ধু রাষ্ট্রপতি সোলি,
ভদ্রমহিলা ও ভদ্রমহোদয়গণ,
দ্বিতীয়বার প্রধানমন্ত্রী হয়ে প্রথম বিদেশ সফরে আমি সুন্দর দেশ মালদ্বীপে এসে আমি খুশি এবং নিজেকে সৌভাগ্যবান মনে করছি। এটা আরও বেশি খুশির কারণ যে আমি আমার ঘনিষ্ঠ বন্ধুর সঙ্গে আরও একবার মিলিত হওয়ার সুযোগ পেয়েছি। আপনাদের সুন্দর আতিথেয়তার জন্য আমার এবং আমার প্রতিনিধিদলের পক্ষ থেকে মালদ্বীপ সরকার এবং আপনাকে কৃতজ্ঞতা জানাই। আমাদের দেশে কিছুদিন আগে আনন্দ এবং উন্মাদনার সঙ্গে ঈদ উৎসব উদযাপিত হয়েছে। আমাদের নাগরিকদের জীবনে এই উৎসবের আলোকধারা প্রজ্জ্বলিত হোক এই আশা করি।
মাননীয়,
মালদ্বীপের সর্বোচ্চ সম্মান প্রদান করে আজ আপনারা শুধু আমাকেই নয়, সমগ্র ভারতকেই সম্মানিত করেছেন। বিশিষ্ট ‘রুল অফ ইজুদিন’ সম্মান আমার কাছে আনন্দের এবং গর্বের। এটা আমার কাছে কেবলমাত্র সম্মানেরই নয়, দু’দেশের মধ্যে ঘনিষ্ঠ বন্ধুত্বপূর্ণ সম্পর্কের প্রতিও সম্মান। সমগ্র ভারতবাসীর তরফ থেকে অত্যন্ত বিনয় এবং কৃতজ্ঞতার সঙ্গে আমি এই সম্মান গ্রহণ করছি। হাজার বছর ধরে দু’দেশের মধ্যে ঐতিহাসিক এবং সাংস্কৃতিক বন্ধন ভারত মহাসাগরের তরঙ্গ প্রবাহে ধরা পড়েছে। সঙ্কটের মুহূর্তে আমাদের মধ্যের অচল বন্ধুত্ব পথ নির্দেশিকা হয়ে দেখা দিয়েছে। ১৯৮৮ সালে বহিঃআক্রমণই হোক অথবা সুনামির মতো প্রাকৃতিক বিপর্যয়ই হোক কিংবা পানীয় জলের সাম্প্রতিক সঙ্কটই হোক না কেন, ভারত সব সময়েই মালদ্বীপের সঙ্গে থেকেছে এবং সর্বপ্রথম সাহায্য নিয়ে এসেছে।
বন্ধুগণ,
ভারতের সংসদের নির্বাচন অথবা মালদ্বীপের রাষ্ট্রপতি এবং মজলিস নির্বাচনের ফল থেকে এটা প্রমাণিত যে দু’দেশের মানুষ স্থায়িত্ব এবং উন্নয়ন চায়। এর ফলে জনকেন্দ্রিক এবং অন্তর্ভুক্তিমূলক উন্নয়ন এবং সুশাসনের প্রতি আমাদের দায়বদ্ধতা আরও বেশি গুরুত্বপূর্ণ হয়ে উঠেছে।
রাষ্ট্রপতি সোলির সঙ্গে আমার অত্যন্ত কার্যকরী এবং বিস্তারিত আলোচনা হয়েছে। দ্বিপাক্ষিক সহযোগিতার পাশাপাশি আঞ্চলিক এবং পারস্পরিক স্বার্থ-সংশ্লিষ্ট বিশ্বের বিভিন্ন বিষয় নিয়ে আমরা আলোচনা করেছি। দ্বিপাক্ষিক সহযোগিতার নির্দেশিকা নিয়ে আমাদের পূর্ণ সহমত হয়েছে।
রাষ্ট্রপতি সোলি, আপনি এই পদে আসীন হওয়ার পরে দ্বিপাক্ষিক সহযোগিতার দিকে অনেক মৌলিক এবং দ্রুত পরিবর্তন হয়েছে। ২০১৮ সালের ডিসেম্বরে আপনার ভারত সফরের সময় যে সমস্ত সিদ্ধান্ত নেওয়া হয়েছিল, সুসমন্বিতভাবে এবং সময় বেঁধে তা রূপায়ণ হচ্ছে।
বন্ধুগণ,
রাষ্ট্রপরি সোলির ভারত সফরের সময় মালদ্বীপের জরুরি আর্থিক প্রয়োজন হিসেবে ১৪০ কোটি মার্কিন ডলার অর্থমূল্যের প্যাকেজ ঘোষণা করা হয়। সেইসঙ্গে সামাজিক গুরুত্ব রয়েছে এমন বহু প্রকল্প শুরু করা হয়। ৮০ কোটি ডলার মূল্যের লাইন অফ ক্রেডিট-এ অনেক উন্নয়নমূলক প্রকল্পের ক্ষেত্র উন্মুক্ত হয়েছে। মালদ্বীপের সাধারণ মানুষের স্বার্থ-সংশ্লিষ্ট বিভিন্ন বিষয়কে আরও বেশি শক্তিশালী করতে আমরা যে প্রকল্পগুলির ওপর জোর দিচ্ছি সেগুলি হল – বিভিন্ন দ্বীপে পানীয় জল এবং স্বাস্থ্যবিধি, ক্ষুদ্র এবং মাঝারি শিল্পের জন্য যথাযথ বিনিয়োগ, বন্দরের উন্নয়ন, সম্মেলন কেন্দ্র নির্মাণ, ক্রিকেট স্টেডিয়াম তৈরি, জরুরি চিকিৎসা পরিষেবা, উপকূল সুরক্ষা সুনিশ্চিত করা, মাদকমুক্তি কেন্দ্র, ছাত্রছাত্রীদের জন্য জল পরিবহণ ব্যবস্থা, কৃষি ও মৎস্যচাষ পুনর্নবীকরণযোগ্য শক্তি ও পর্যটন।
আদু-তে ঐতিহাসিক ‘ফ্রাইডে মসজিদ’-এর সংরক্ষণ এবং পরিকাঠামো উন্নয়নে আমরা সম্মত হয়েছি। দু’দেশের মানুষের যাতায়াতের সুবিধার জন্য মালদ্বীপের মালে থেকে ভারতের কোচি-র কুলহুধুফুশি-র মধ্যে ফেরি পরিষবা চালু করার ব্যাপারে আমরা সম্মত হয়েছে। মালদ্বীপে ‘রুপে কার্ড’ চালু হওয়ায় ভারতীয় পর্যটকের সংখ্যা আরও বৃদ্ধি পাবে। প্রতিরক্ষা সহযোগিতা বৃদ্ধি করতে আমাদের মধ্যে আলোচনা হয়েছে। মালদ্বীপের সেনাবাহিনীর জন্য কম্পোজিট ট্রেনিং সেন্টার এবং উপকূল এলাকায় নজরদারির জন্য রেডার ব্যবস্থাপনার যৌথভাবে উদ্বোধন করেছি। এর ফলে মালদ্বীপের সমুদ্র নিরাপত্তা আরও শক্তিশালী হবে। আমি আবার বলতে চাই যে ভারত মালদ্বীপের জন্য সম্ভাব্য প্রত্যেকটি ক্ষেত্রে সাহায্যের জন্য প্রতিশ্রুতিবদ্ধ। রাষ্ট্রপতিকে এবং মালদ্বীপের সাধারণ মানুষকে তাঁদের আন্তরিক আতিথেয়তার জন্য আমি পুনরায় ধন্যবাদ জানাচ্ছি। ভারত-মালদ্বীপ বন্ধুত্ব দীর্ঘস্থায়ী হোক।
ধন্যবাদ!
(PG/AB/DM